সাতক্ষীরা, বাংলাদেশনিউজ২৪x৭.কম  সাতক্ষীরার কলারোয়ার একটি ইট ভাটায় টানা ৫ দিন ধরে হাতে, পায়ে ও কোমরে লোহার শিকল দিয়ে বাঁধা অবস্থায় বৃহস্পতিবার রাতে এক শ্রমিককে উদ্ধার করেছে পুলিশ। এসময় ঘটনাস্থান থেকে ইট ভাটার ম্যানেজারসহ দুই জনকে আটক করা হয়েছে। বৃহস্পতিবার  রাতে গোপন সংবাদের ভিত্তিতে কলারোয়া থানা পুলিশ এক বিএনপি নেতার মালিকানাধীন ইট ভাটা থেকে শাহাদাৎ হোসেন (৩৫) নামক ওই শ্রমিককে উদ্ধার করে চিকিৎসার জন্য হাসপাতালে ভর্তি করেছে।  কলারোয়া থানার অফিসার ইন চার্জ (ওসি) এনামুল হক হক জানান, সাতক্ষীরার পাটকেলঘাটা থানার মাহমুদপুর গ্রামের ভাটা শ্রমিক শাহাদাৎ হোসেনকে টাকা পয়সার লেনদেন সংক্রান্ত বিষয়ে কলারোয়ার শ্রীপতিপুর এলাকায় এক ইট ভাটায় গত ৪ ডিসেম্বর থেকে শিকল দিয়ে বেধে অমানুষিক নির্যাতন করা হয়। কলারোয়া উপজেলা বিএনপি নেতা কামরুল ইসালামের মালিকানাধিন ভাটায় নির্যাতন  হচ্ছে এমন খবর পেয়ে পুলিশ বৃহস্পতিবার রাতে ওই ইট ভাটায় অভিযান চালায় এবং ভাটার একটি কক্ষ থেকে সমস্ত শরীরে লোহার শিকল দিয়ে বাধা অবস্থায় শাহাদাৎ হোসেনকে উদ্ধার করে পুলিশ। এসময় শাহাদাত হোসেনকে পাহারা দেওয়া এবং নির্যাতনের অভিযোগে ইটভাটার ম্যানেজার যশোর জেলার সবজিবাগ এলাকার ময়নুদ্দিন শেখের ছেলে আহম্মদ গাজী (৪২) এবং কলারোয়া উপজেলার আলাইপুর গ্রামের করিম গাজীর ছেলে ইমাম হাসানকে (৩৮) আটক করে পুলিশ। এব্যাপারে নির্যাতনের শিকার শাহাদাৎ হোসেনের স্ত্রী নাজমা বেগম বাদী হয়ে ইটভাটার মালিক বিএনপি নেতা কামরুল ইসলাম ও গ্রেফতারকৃত  দুই জনসহ ৫ জনকে আসামী করে কলারোয়া থানায় একটি মামলা দায়ের করেছে, মামলা নং-৯। মামলায় অভিযোগ করা হয়েছে শাহাদাৎ হোসেন ওই ভাটায় শ্রমিকের কাজ করত, এ কারণে মালিকের সাথে কাজ করে দেওয়ার বিষয়ে কিছু টাকা লেনদেন হয়। এক পর্যায়ে কথামত কাজ না করায় ক্ষুব্ধ হয়ে ইটভাটা মালিক কামরুল ঘটনার দিন কলারোয়া এলাকা থেকে শাহাদাৎ হোসেনকে ধরে ইটভাটায় নিয়ে অমানুষিক নির্যাতন করে। এখবর পেয়ে তার স্ত্রী স্বামীকে উদ্ধারের জন্য কয়েক দফায় ইটভাটা মালিকের সাথে দেখা করলেও শাহাদাৎ কে ছেড়ে দেওয়া হয়নি। বরং স্ত্রীর সামনে শাহাদাৎকে ইটভাটা মালিক ও তার  লোকজন অমানুষিক নির্যাতন করে। মামলার প্রধান আসামী কামরুল ইসলামকে ধরতে পুলিশী অভিযান চলছে।  বাংলাদেশনিউজ২৪x৭.কম/প্রতিনিধি/এমএসএ/এসএ.